เอกสารแนบ 3

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท ฝาจีบ จำกัด(มหาชน) ประกอบด้วย กรรมการอิสระจำนวน 3
ท่าน ซึ่งไม่ได้เป็นผู้บริหารของบริษัทฯ เป็นผู้ทรงคุณวุฒิด้านบริหารธุรกิจ วิศวกรรม
บัญชีและการสอบบัญชี โดยมีนายดุสิต นนทะนาคร เป็นประธานกรรมการตรวจสอบ นายจักรกฤษณ์
บุลสุข และนางพิไล เปี่ยมพงศ์สานต์ เป็นกรรมการตรวจสอบ โดยมีนางสาววรรณพา สมประสิทธิ์
เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในปี 2552
ได้จัดให้มีการประชุมคณะกรรมการตรวจสอบร่วมกับผู้บริหาร ผู้สอบบัญชีและผู้ตรวจสอบภายใน รวม
5 ครั้ง เพื่อพิจารณาประเด็นปัญหา แลกเปลี่ยนความคิดเห็น
รับฟังคำชี้แจงตลอดจนให้ข้อเสนอแนะที่เป็นประโยชน์ต่อการบริหารงานของบริษัทฯ โดยนายดุสิต
นนทะนาครและนางพิไล เปี่ยมพงศ์สานต์ เข้าร่วมประชุมครบทุกครั้ง นายจักรกฤษณ์ บุลสุข
เข้าร่วมประชุมจำนวน 4 ครั้ง สรุปสาระสำคัญได้ดังนี้ :-

1.  สอบทานรายงานทางการเงินรายไตรมาส และรายงานทางการเงินประจำปี 2552
    โดยสอบถามประเด็นปัญหา และรับฟังคำชี้แจงจากผู้สอบบัญชีในเรื่องความถูกต้องครบถ้วน
    เชื่อถือได้ของรายงานทางการเงินของบริษัท ตลอดจนการเปิดเผยข้อมูลที่สำคัญอย่างเพียงพอ
    รวมทั้งรายการเปลี่ยนแปลงหลักเกณฑ์ทางบัญชีที่มีสาระสำคัญ คณะกรรมการตรวจสอบ
    มีความเห็นว่ารายงานทางการเงินของบริษัทฯถูกต้องตามที่ควรในสาระสำคัญ
    ตามหลักการบัญชีที่รับรองทั่วไป ซึ่งผู้สอบบัญชีเสนอรายงานแบบไม่มีเงื่อนไข

2.  พิจารณารายงานผลการตรวจสอบภายใน และผลการประเมินระบบควบคุมภายใน
    รวมถึงการประเมินและวิเคราะห์ความเสี่ยงในกิจกรรมที่สำคัญ มีความเห็นว่าบริษัทฯ
    มีระบบการควบคุมภายในที่เพียงพอ เหมาะสมและมีประสิทธิผล

3.  สอบทานการปฏิบัติตามกฎหมาย ว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย
    และกฎหมายที่เกี่ยวข้องกับธุรกิจของบริษัทฯรวมถึงการปฏิบัติตามระเบียบข้อบังคับของบริษัทฯ
    มีความเห็นว่าบริษัทฯปฏิบัติสอดคล้องกับกฎหมาย
    ระเบียบและข้อกำหนดต่างๆที่เกี่ยวข้องด้วยดีอย่างต่อเนื่อง

4.  สอบทานและให้ความเห็นการเข้าทำรายการที่เกี่ยวโยงกันของบริษัทฯหรือรายการที่อาจมีความขัดแย้งทางผลประโยชน์ให้มีความถูกต้องสอดคล้องกับข้อกำหนดของตลาดหลักทรัพย์แห่งประเทศไทย
    โดยพิจารณารายละเอียด ความเหมาะสม
    ความสมเหตุสมผลของรายการและเป็นธรรมต่อผู้ถือหุ้นทุกฝ่าย

5.  คณะกรรมการตรวจสอบได้พิจารณาผลการปฏิบัติงานของผู้สอบบัญชีจากบริษัท สำนักงาน เอินส์ท
    แอนด์ ยัง จำกัด มีความเห็นว่าเป็นผู้มีความเชี่ยวชาญในวิชาชีพ มีความเป็นอิสระ
    ปฏิบัติหน้าที่ได้เป็นอย่างดี มีประสิทธิภาพมาโดยตลอด จึงนำเสนอต่อคณะกรรมการบริษัทฯ
    เพื่อเสนอขออนุมัติจากที่ประชุมสามัญประจำปี แต่งตั้งให้นางสาวรุ้งนภา เลิศสุวรรณกุล
    ผู้สอบบัญชีรับอนุญาตเลขที่ 3516 หรือนางสาววิสสุตา  จริยธนากร

ผู้สอบบัญชีรับอนุญาตเลขที่ 3853 หรือนางสาวพิมพ์ใจ มานิตขจรกิจ ผู้สอบบัญชีรับอนุญาตเลขที่ 4521
แห่งบริษัท สำนักงานเอินส์ท แอนด์ ยัง จำกัด เป็นผู้สอบบัญชีประจำปี 2553

6.  พิจารณาทบทวนและอนุมัติการปรับปรุงกฎบัตรการตรวจสอบภายใน ให้เหมาะสมและทันสมัย
    สอดคล้องกับแนวทางการตรวจสอบภายในของตลาดหลักทรัพย์แห่งประเทศไทยและมาตรฐานการประกอบวิชาชีพตรวจสอบภายใน
    มุ่งเน้นความเป็นอิสระ เที่ยงธรรม และเป็นกลาง

7.  พิจารณา และอนุมัติแผนการตรวจสอบภายในประจำปี 2553
    โดยเน้นการประเมินระบบควบคุมภายใน
    การประเมินและวิเคราะห์ความเสี่ยงของกิจกรรมที่สำคัญในการดำเนินธุรกิจ ได้แก่
    ระบบควบคุมคุณภาพผลิตภัณฑ์ ระบบควบคุมต้นทุนการผลิต ระบบงานจัดซื้อ
    และระบบงานขายรวมถึงการบริหารและจัดเก็บหนี้ ฯลฯ

  []

  (นายดุสิต นนทะนาคร)

  ประธานกรรมการตรวจสอบ

  19 กุมภาพันธ์ 2553